Kleuter sterf in huisbrandArgieffoto (Foto: Alexas_Fotos, Pixabay) Die polisie ondersoek ŉ brand by ŉ huis in Port Elizabeth in die Oos-Kaap waartydens ŉ driejarige seuntjie gesterf het. Kol. Priscilla Naidu, woordvoerder van die polisie, het gesê die brand het Vrydagaand by ŉ huis in Korsten uitgebreek. Die seun, Elwyn Melville, se ma het wakker geskrik nadat sy rook in die huis geruik het. Sy het ŉ man wat ook in die huis was wakker gemaak en vir hom gesê die huis brand. “Hulle het na buite gehardloop en toe besef die kind is steeds in die huis. Teen daardie tyd het die vlamme reeds die huis verswelg en die kind het in die huis doodgebrand,” het Naidu gesê. Sy het gesê die oorsaak van die brand is nog nie bekend nie. Die polisie doen ŉ geregtelike doodsondersoek.